Muhammad Hasbi Ash-Shiddieqy

Prof. Dr. (HC) Teungku Muhammad Hasbi Ash-Shiddieqy (10 Maret 1904 - Ḍèsèmber 1975) panèka ahli fikih, tafsèr Al-Qur'an, ahli hadis, bân akademisi Inḍonèsia.

 Kalowarga 
Ramana, Teungku Qadhi Chik Maharaja Mangkubumi Husien ibn Muhammad Su'ud, panèka olama' sè kalonta è kampongnga bân anḍi' pondhuk. Èbhuna, Teungku Amrah binti Teungku Chik Maharaja Mangkubumi Abdul Aziz, panèka potrèna Qadi Kesultanan Acèh è jhâmanna. Menorot silsila, Hasbi ash Shiddieqy panèka katoronan Abu Bakr Ash-Siddiq (573-13/634 M), èngghi panèka khalifah kapèng sèttong. Hasbi Ash-Shiddieqy panèka katoronan ka-37 ḍâri Abu Bakr al-Shiddiq sè masang gellar ash Shiddieqy è ahèr nyamana.

 Pamolangan 
Prof. Dr. Teungku Muhammad Hasbi ash Shiddieqy molaè ollè pamolangan sè lu-ghâlluna è pondhuk pangajhiyân anḍi'en ramana. Hasbi Ash-Shiddieqy ajhâr è pan-bârâmpan pondhuk Islam ḍâri sèttong kotta ka kotta laènna sa'abiddhâ 20 taon. Hasbi Ash-Shiddieqy ajhâr bhâsa Arab ḍâri ghuruna sè anyama Syekh Muhammad ibn Salim al-Kalali, sèttong olama' Arab. È taon 1926, Hasbi ash Shiddieqy mangkat ka Sorbhâjâ bân nerrossaghi pangajhârânna è Madrasah al-Irsyad. Madrasah al-Irsyad panèka organisasi aghâma sè èpaddhek sareng Syekh Ahmad Soorkati (1874-1943), olama' se asalla ḍâri Suḍan. È Madrasah al-Irsyad, Hasbi ash Shiddieqy ngala' takhassus ḍâlem bidang pamolangan saabiddhâ 2 taon. Pangajhârânna è al-Irsyad bân guruna Ahmad Soorkati Hasbi Ash-Shiddieqy ollè bânnya' pamolangan ka'angghuy abhângon pamèkkèran modern. Hasbi Ash-Shiddieqy jhughân ampon ajhâr è Tèmor Tengnga.

 Karya 
È bâkto oḍi'en Hasbi ash-Shiddieqy aktif nolès ḍâlem pan-bârâmpan diplin èlmo, khusussa èlmo-èlmo kaislaman. Menorot cateddhân, karya tolès sè ampon èhasèllaghi Hasbi ash-Shiddieqy panèka 73 juḍul buku, ḍâri 142 jilid, bân 50 artikel. Sabâgiyân bânnya' karyana Hasbi ash-Shiddieqy panèka buku-buku fikih sè bâḍâ 36 juḍul. Sabâtara bidang laènna, akadhi hadis panèka bâḍâ 8 juḍul, tafsèr 6 juḍul, bân tauhèd 5 juḍul, salebbina panèka tèma-tèma sè sèpatta umum. Karya ḍi-buḍina panèka Pedoman Haji, sè ètolès ḍâlem pan-bârâmpan bâkto sabellumma sèdhâ.

 Sombher